钦定古今图书集成/理学汇编/文学典/第161卷 > 《徐师曾文体明辩》 > 《跋郝伯常帛书后》前人
## 钦定古今图书集成/理学汇编/文学典/第161卷 > 《徐师曾文体明辩》 > 《跋郝伯常帛书后》前人

“霜落风高恣所如，归期回首是春初。上林天子援弓
缴，穷海累臣有帛书。”“中统十五年九月一日放雁，获
者勿杀。”国信大使郝经书于真州忠勇军营新馆。
右《郝文忠公帛书》五十九字，博二寸，高五寸，背有陵
川郝氏印，方一寸，文透于面，可辨识，盖中统元年三
月辛卯，元世祖登极，欲告即位，定和议于宋，妙拣廷
臣，“惟公最宜。”四月丁未，授公翰林侍讲学士，佩金虎
符，充国信使以行。宋相贾似道拘留仪真不遣。至元十一年六月庚申，下诏伐宋，问执行人之罪。时公在
仪真已十五载，以音问久不通，乃于九月甲戌，用蜡
丸帛书，亲系雁足，祝之北飞。十二月丙辰，伯颜南征
之师，竟渡大江。十二年二月庚午，似道惧，命总管段
佑送公归国。三月，虞人始获雁于汴梁金明池。四月，
公至燕都，而七月辛未遂卒，年仅五十三尔。其书中
统十五年，即至元十一年。南北隔绝，但知建元为“中
统”也。十二年正月甲申，宋亡帛书为安丰教授王时
中所得。延祐五年春，集贤学士郭贯出持淮西使节
获见焉，遂奏于朝，敕中使取之。十一月，太保曲枢、集
贤大学士李邦宁以其书上仁宗诏装潢成卷，翰林、
集贤文臣各题识之，藏诸东观。而王约、吴澄、袁桷、蔡
文渊、李源道、邓文原、虞集皆有所作矣。昔苏武使匈
奴，匈奴诡称武死。汉昭帝使使者谕云：“天子射上林，
得雁，足有帛书，言武牧羝泽中，武因获还。”此特出一
时假托之辞，非有事实也。今当一介行使不通之际，
雁乃能远离矰缴，而将公书至汴，其殆天欲显公之
忠节耶？会公巳北归，故获者不以闻。不然，则是书之
所系，岂细故也哉？或谓世祖见书有“四十骑留江南，
曾无一人如雁”之叹，遂兴师伐宋。皆好事者傅会之
谈，而不知有信史者也。濂修《元史》，既录诗入公传，今
复书岁月先后于卷末，以见雁诚能传书云。